open-index/open-wikipedia-markdown huggingface dataset:
שגרירות ארצות הברית בכווית סיטי

**שגרירות ארצות הברית בכווית סיטי** (באנגלית: **Embassy of the United States, Kuwait City**) היא הנציגות הדיפלומטית של ארצות הברית בכווית. השגרירות שוכנת ברובע ביאן (Bayan) שבכווית סיטי.

## היסטוריה
היחסים הדיפלומטיים בין ארצות הברית לכווית כוננו ב-22 בספטמבר 1961, לאחר שקיבלה כווית את עצמאותה המלאה מהממלכה המאוחדת. ארצות הברית פתחה את הקונסוליה הראשונה שלה בכווית ב-27 ביוני 1951, והחלה לפעול באופן רשמי ב-15 באוקטובר של אותה שנה עם חנוכת המשרד על ידי הקונסול אנוך דאנקן (Enoch Duncan). בדצמבר 1960 נחתם הסכם בילטרלי בנושא אשרות כניסה, צעד שסימל את ההכרה האמריקאית בכווית כמדינה ריבונית.

במהלך מלחמת המפרץ, ארצות הברית הובילה קואליציה רב-לאומית לשחרור כווית לאחר הפלישה העיראקית ב-1990. השגרירות, שנסגרה במהלך הכיבוש, נפתחה מחדש ב-1 במרץ 1991, מיד לאחר השחרור. מאז, משמשת כווית כפלטפורמה אסטרטגית חשובה עבור מבצעים של ארצות הברית וכוחות הקואליציה, ובמיוחד במהלך מלחמת עיראק שהחלה ב-2003 ובעת נסיגת כוחות הלחימה האמריקאיים מעיראק ב-2011.

## פעילות וביטחון
השגרירות אמונה על ניהול היחסים הדיפלומטיים, קידום קשרי מסחר ומתן שירותים קונסולריים לאזרחים אמריקאים השוהים בכווית. בשל המתיחות האזורית, השגרירות פועלת תחת סידורי אבטחה קפדניים.

במהלך מבצע שאגת הארי, הותקפה השגרירות על ידי חימוש משוטט איראני.

## מבנה
מתחם השגרירות הנוכחי ממוקם בכתובת: Plot No. 14, Block 6, Masjed Al-Aqsa Street. המבנה תוכנן לעמוד בתקני הביטחון המחמירים של מחלקת המדינה שהונהגו לאחר הפיגועים בשגרירויות אמריקאיות בשנות ה-80.

## ראו גם
* יחסי ארצות הברית–כווית

## קישורים חיצוניים

* 

## הערות שוליים

קטגוריה:כווית סיטי: מבנים
כווית
קטגוריה:כווית: יחסי חוץ
לודוביק פלדמן

**לודוביק פלדמן** (בלועזית: **Ludovic Feldman**; 25 במאי 1893 - 11 בספטמבר 1987) היה כנר ומלחין יהודי רומני.

פלדמן נולד בגאלאץ ובגיל 10 התחיל ללמוד נגינה בכינור אצל דיקר ואוטו ברומר בגאלאץ עד 1909. הוא המשיך את לימודיו בקונסרבטוריום של בוקרשט עם רוברט קלנק ודומיטרו ג'אורג'סקו-קיריאק. פלדמן עבר השתלמות בקונסרבטוריום הווינאי החדש עם פרנטישק אונדריצ'ק בשנים 1911 - 1913 וקיבל שיעורים פרטיים ממיכאיל ז'ורה בשנים 1941 - 1943.

בשנים 1925 - 1926 היה כנר ראשי בתזמורת של אופרה של זגרב. מ-1926 עד 1940 היה כנר ראשי בתזמורת האופרה הלאומית הרומנית בבוקרשט ב-1940 סולקו היהודים מכל התפקידים הממלכתיים ברומניה. לאחר המלחמה ושינוי המשטר שב לתפקידו ככנר ראשון והתמיד בו עד 1953 כשפרש לגמלאות.

בשנים 1953 עד 1963 הנהיג את הלשכה למוזיקה קמרית וסימפונית של איגוד המלחינים. בשנים 1930 עד 1940 היה חלק מרביעיית תאודורסקו

## יצירותיו
בין יצירותיו החשובות ביותר נימנות: שיר טרגי, שש סקיצות סימפוניות, חמש יצירות לתזמורת, לזכר אנה פרנק, וריאציות סימפוניות, פואמה סימפונית, רביעיית כלי קשת; חמישייה מס' 2; אימפרוביזציה; סימפוניה קונצ'רטנטה לתזמורת מיתרים וכו'.

### מוזיקה סימפונית
סוויטה תזמורתית 4, 1948, 1949, 1952, 1960; קונצ'רטו לשתי תזמורות מיתרים, צ'לסטה, פסנתר וכלי הקשה, סימפוניה קונצ'רטנטית לתזמורת כלי קשת, קונצ'רטינו, יצירה קונצרטית לתזמורת כלי נשיפה, פסנתר, נבל, קסילופון, גלוקנשפיל וכלי הקשה.

### מוזיקת קונצרטים
בלדה לכינור ולתזמורת

### מוזיקה קאמרית
חמישה חידושים לרביעיית מיתרים, 1953; בורלסק לחליל ופסנתר, 1956; אימפרוביזציה לטריו, 1979

מוזיקת פסנתר
מיניאטורות, סקיצות, פרלודים לפסנתר ל-2 ו-4 ידיים

### מוזיקה מקהלתית ויצירות הוראה
30 קטעי פסנתר קטנים, 56 מחקרים מלודיים לכינור

## הערות שוליים

קטגוריה:בוקרשט: אישים
קטגוריה:כנרים יהודים רומנים
קטגוריה:מלחינים יהודים רומנים
קטגוריה:ילידי 1893
קטגוריה:נפטרים ב-1987
בסמר ונצ'ר פרטנרס

**בסמר ונצ'ר פרטנרס** (באנגלית: **Bessemer Venture Partners**; תעתיק מקוצר: **BVP**) היא קרן השקעות והון סיכון אמריקאית.

מטה החברה הראשי ממוקם בסן פרנסיסקו, בקליפורניה ובנוסף מפעילה החברה משרדים בהודו, ישראל, הונג קונג ובריטניה.

נכון לשנת 2022, החברה מנהלת השקעות בהיקף של כ-20 מיליארד דולר ופועלת בתחום ההון סיכון ובקרנות השקעות פרטיות.

## היסטוריה
החברה נוסדה בשנת 1911, תחת השם בסמר טראסט (Bessemer Trust), על ידי הנרי פיפס ג'וניור (Henry Phipps Jr), במטרה לנהל את נכסי משפחתו.

במהלך אותה שנה, הקים פיפס חברה נוספת בשם בסמר סקיוריטיס לניהול השקעות בתחומי הנדל"ן, ניירות ערך וחברות פרטיות.

בשנות ה-70, הרחיבה את פעילותה, פתחה משרד בעמק הסיליקון והחלה להשקיע בחברות היי-טק וטכנולוגיה רפואית.

בשנת 2000 הרחיבה את פעילותה מחוץ לארצות הברית והשקיעה בחברות באירופה, בהודו, בישראל ובאמריקה הלטינית.

בשנת 2007 גייסה לראשונה קרן השקעות שכללה הון ממשקיעים חיצוניים, בעוד שבעבר הושקע ההון בעיקר על ידי משפחת פיפס.

בשנת 2021 הקימה החברה צוות השקעות בתחום קרנות השקעות פרטיות וגייסה כ-780 מיליון דולר.

בשנת 2024 דורגה על ידי מגזין מגזין Venture Capital Journal כקרן ההון סיכון השלישית בגודלה בעולם לפי כמות גיוסי הון.

### השקעות בישראל
בין השנים 2012–2015, השקיעה בחברת Fiverr והשתתפה במספר סבבי גיוס של החברה כולל הובלת סבב גיוס של כ-30 מיליון דולר בשנת 2014.

בשנת 2019 הובילה החברה סבב גיוס מסוג Series A בהיקף של כ-13 מיליון דולר לחברת הסייבר הישראלית אקסוניוס.

## פעילות
החברה משקיעה בעיקר בחברות היי-טק בשלבים מוקדמים בתחומים כגון:

* פיתוח תוכנה
* אינטרנט ושירותים דיגיטליים
* חברות פינטק
* טכנולוגיה רפואיות
* מחשוב ענן

## ראו גם

* הון סיכון
* עמק הסיליקון
* קרנות השקעה

## קישורים חיצוניים
* 

## הערות שוליים

קטגוריה:הון סיכון
ג'יספייס

**ג'יספייס** (בסינית: **	浙江时空道宇科技有限公司**, אנגלית: Geespace,) היא חברה סינית שהוקמה על ידי  Zhejiang Geely Holding Group במטרה להיכנס לתחום החלל. יצרן מכוניות ג'לי נמצא באותה בעלות. החברה מתמקדת בהקמת מערך לוויינים למיקום מדוייק של כלי רכב וספינות ושיפור גישה לאינטרנט. החברה הוקמה בשנת 2018 ומטה שלה ממוקם בשנחאי.

## רקע
החברה הוקמה בשנת 2018 והייתה צריכה להתחיל בשיגור לוויינים בתחילת העשור השני של המאה ה-21.

השיגור הראשון בוצע בשנת 2022. כל לוויין שוקל כ-130 ק"ג. השלב הראשון כולל 72 לוויינים וצפוי להסתיים בשנת 2026. בסיומו תופעל מערכת להעברת נתונים. כאשר תושלם השלב השני של כ-240 לוויינים מערכת תספק מיקום של כלי רכב וספינות בדיוק של סנטימטרים. בשלב הסופי מערכת מתוכננת לכלול מעל ל-5 אלף לוויינים.

בשלב זה החברה מתמקדת במתן שירותים באסיה ואזור המזרח. החל משנת 2026 היא מתכננת לעבור לכיסוי עולמי. בסוף 2025 נחתם הסכם שיתוף פעולה עם אלג'יריה

מכוניות מדגם זיקר צפויות לקבל מהמערכת שירותים לאבטחת נגיגה אוטומטית.

## רשימת שיגורים

## קישורים חיצוניים

* תיאור מערך לוויינים
* מידע על השיגורים
* תיאור מערכת

## הערות שוליים

קטגוריה:חברות סיניות
קטגוריה:תוכנית החלל הסינית
קטגוריה:מערכי לוויינים
שנג'ואו 21

**שנג'ואו 21** (בסינית מפושטת: **神舟二十一号**; בפין-יין: **Shénzhōu èrshíyī-hào**; תרגום מילולי: "ספינת האל 21") היא משימת חלל מאוישת סינית לתחנת החלל טיינגונג, שהחלה ב-31 באוקטובר 2025. המשימה נשאה שלושה אסטרונאוטים: המפקד ג'אנג לו ושני אנשי צוות, וו פיי  וג'אנג הונג-ג'אנג. המשימה מתוכננת לשישי חודשים. זוהי המשימה המאוישת העשירית של סין לתחנת טיאנגונג, והרביעית במסגרת צוות TG-8.

## רקע
משימת "שנג'ואו 21" היא חלק מתוכנית החלל המאוישת של סין (China Manned Space Program - CMSA), שמטרתה להקים ולתפעל את תחנת החלל טיינגונג (Tiangong, "ארמון השמיים"). התחנה, שהושלמה בשנת 2022, כוללת את מודול הליבה טיאנחה (Tianhe), ושני מודולי מעבדה: וונטיאן (Wentian) ומנגטיאן (Mengtian). היא מתוכננת לפעול למעלה מעשר שנים בגובה מסלול נמוך של 340–450 ק"מ.

המשימה נועדה לבצע ניסויים מדעיים בתחומי מדעי החיים בחלל, פיזיקה בסיסית בכבידה מופחתת, טכנולוגיות חלל ומחקר יישומי. בנוסף, כללה מספר יציאות לחלל (EVAs) להתקנה ותחזוקה של ציוד על גבי התחנה. תוכניות בוצעו על ידי צוות החללית לאחר שהיא חזרה לכדור הארץ.

עקב פגיעה בחללית שנג'ואו 20, החולט שצוות תחנצת החלל ששהה בתחנת החלל כבר כחצי שנה, יחזור לכדור הארץ בחללית "שנג'ואו 21". היא אכן התנתקה מתחנת החלל שבועיים לאח השיגור ונחתה בכדור הארץ ב-14 בנובמבר 2025. על סיפונה היו צ'ן דונג, צ'ן ג'ונגרוי וואנג ג'יי (הגיעו לחלל בחללית "שנג'ואו 20").  

מכיוון שצוות תחנת החלל דרש קיום חליית חילוץ, ב-25 בנובמבר שוגרה חללית "שנג'ואו 21" שהתחברה לתחנת החלל תוך זמן קצר.

## קישורים חיצוניים

* דו"ח משימה: שנג'ואו 21 – Spacefacts
* אתר רשמי של CMSA (בסינית)

קטגוריה:חלליות סיניות
קטגוריה:תוכנית שנג'ואו
קטגוריה:2025 ברפובליקה העממית של סין
דפנה ברשילון

**דפנה ברשילון** (נולדה ב-1980) היא סופרת ומחנכת ישראלית.

## ביוגרפיה
דפנה ברשילון נולדה ב-1980, בת לעולים מארגנטינה. גדלה בשכונת גילה בירושלים. אחותה היא המתרגמת סוניה ברשילון. 

הצטרפה לתנועת הנוער הנוער העובד והלומד והדריכה בה. בתחילת המאה ה-21 נמנתה עם גרעין ההקמה של הקיבוץ העירוני של תנועת "דרור ישראל" בראשון לציון, והיא חברה בו. היא לימדה עברית באולפן, עסקה בחינוך בלתי פורמלי ובשנת 2026 היא ראש תחום מנהיגות בבית בן-גוריון בתל אביב.

## ספריה
ספרה הראשון, "**הדבר הכי יפה**" יצא לאור ב–2018 בהוצאת דרור לנפש. הספר זיכה אותה במלגת פרדס ובבפרס שרת התרבות בתחום היצירה הספרותית העברית לשנת תשע"ט.

ספרה השני, "**רוסלקות**", יצא לאור ב-2024 בהוצאת פרדס, ובו נערות שנהרגו בפיגוע בדולפינריום הפכו לבנות ים והן נאבקות נגד הבנייה בחוף הדולפינריום והשיכחה. 

ספרה השלישי, "**אגדת עטרה**", יצא לאור ב-2026 בהוצאת "התחנה". עלילת הספר מתרחשת בקיץ 2023 ומסתיימת ב-6 באוקטובר (יום לפני טבח שבעה באוקטובר) ובמרכזו מדריכה צעירה במוזיאון קיבוצי נידח בעמק יזרעאל, המנסה להחזיר לתודעה הציבורית את זכרה של עטרה שטורמן, חלוצה ממייסדי עין חרוד, אחותו של אליעזר קרול ואשתו של חיים שטורמן.

## ספרים בעריכתה
* אמיר בראון, **בניין של לבבות**, הוצאת דרור לנפש, 2020.
* ד"ר אילן יוסף ברקוביץ', אילן בר, דני אפרתי, דפנה ברשילון (עורכים), **מחזור 95 : אנתולוגיה ספרותית בעקבות רצח יצחק רבין**, הוצאת דרור לנפש, 2022.

## קישורים חיצוניים
* 
* דפנה ברשילון, בהסכת "על החיים ועל המוות עם דפנה לוי
* מאמרי דפנה ברשילון באתר "דבר העובדים"
* 
* 

## הערות שוליים

קטגוריה:סופרים ישראלים
קטגוריה:סופרות ישראליות
קטגוריה:ראשון לציון: אישים
קטגוריה:ישראלים שנולדו ב-1980
בוסתן מוז"א

**בוסתן מוז"א** הוא גן רחב ידיים המהווה חלק ממתחם מוזיאון ארץ ישראל (מוז"א) ברמת אביב, תל אביב. הבוסתן, שנפתח לציבור הרחב בשנת 2024, משתרע על פני כ-90 דונם ומקיף את תל קסילה.

## היסטוריה והקמה
עד להקמת הבוסתן, מתחם מוזיאון ארץ ישראל היה סגור, והכניסה אליו הייתה כרוכה בתשלום ובתנאי ביקור במוזיאון. במסגרת תוכנית התחדשות מקיפה של המוזיאון הוחלט "לפתוח את השערים", ולהפוך את השטחים הפתוחים המקיפים את התל הארכאולוגי לפארק ציבורי פתוח.

הפרויקט בוצע בשיתוף פעולה בין הנהלת המוזיאון, עיריית תל אביב-יפו וקרן תל אביב, בתכנון משרד אדריכלי הנוף "סטודיו אורבנוף". העבודות להקמתו נמשכו מספר שנים והוא נחנך רשמית ביולי 2024.

## מאפיינים ותכנון
הבוסתן תוכנן בזיקה לנוף הארץ-ישראלי הקדום והמקומי, תוך שמירה על הערכים ההיסטוריים של האתר, ובוצע ויופעל על פי שישה עקרונות:
* פתוח לציבור – כניסה חופשית ללא תשלום.
* מנוהל – ייסגר באירועים, פסטיבלים ובלילות.
* מוזיאלי – חלק ממוז"א וישמש לתערוכות חוץ, סדנאות ופעילויות חינוכיות.
* רב מוקדי – אין בו "מרכז" והוא שופע פינות ישיבה.
* היררכיה של שבילים – השבילים מובילים את השוטטות בחלוקתם לראשיים, משניים וקטנים.
* ישראלי ים תיכוני – הצמחייה ארץ ישראלית.

* **צמחייה**: הבוסתן כולל עצי זית, גפנים, עצי פרי, צמחי תבלין וצמחיית בר ארץ-ישראלית. למאות העצים המקוריים נוספו עוד 500 עצים, מכל הארץ, חלקם עתיקים היוצרים ארבורטום. הצמחייה מייצגת את הגידולים החקלאיים שאפיינו את האזור בתקופות קדומות.
* **תל קסילה**: הבוסתן סובב את התל הארכאולוגי (בו נמצאו שרידי יישוב פלישתי), ומאפשר למבקרים גישה נוחה לתצפיות פנורמיות על תל אביב והאזור מרחבת התל.
* **נגישות**: אחד הדגשים המרכזיים בבוסתן הוא יצירת חיבורים חדשים לעיר. הוקמו 5 שערים חדשים בגדר הבוסתן המאפשרים כניסה חופשית משדרות רוקח ומכיוון שכונת רמת אביב, מה שהופך אותו לציר מעבר להולכי רגל ורוכבי אופניים.

### מוקדי עניין בבוסתן
* **הביתן לתרבות יהודית ולפולקלור**: נמצא במבנה היסטורי בלב הבוסתן, נפתח מחדש למבקרים ב-2024, לאחר שעבר שיפוץ וחידוש מקיף של המבנה ושל התצוגות. בביתן מוצג אחד מאוספי היודאיקה, אתנוגרפיה ופולקלור הגדולים והחשובים בישראל, והוא כולל גם חלל תצוגה לתערוכות מתחלפות. 
* **מיצבי אמנות**: ברחבי הבוסתן פזורים פסלים ומיצבי אמנות חוץ של אמנים ישראלים מובילים, המשתלבים בנוף הטבעי.
* **מתחמי מלאכות קדומות**: באזור הבוסתן נמצאים מתקנים משוחזרים כמו גתות יין, בית בד וטחנת קמח, הממחישים את חיי היומיום בארץ ישראל בעת העתיקה.
* **בריכה אקולוגית**: כחלק מהתפיסה האקולוגית, שומרו ושוקמו אזורי ניקוז טבעיים המהווים מוקד למשיכת ציפורים וחיות בר מקומיות.

### חשיבות חברתית ותרבותית
בוסתן מוז"א מהווה שינוי במוזיאולוגיה בישראל – מעבר ממוזיאון סגור למוזיאון פתוח המארח אירועי תרבות, הופעות מוזיקה ופעילויות קהילתיות, לחיזוק הקשר בין מוסד התרבות ותושבי העיר.

## קישורים חיצוניים
* 

## הערות שוליים

קטגוריה:תל אביב-יפו: גנים ופארקים
קטגוריה:מוזיאון ארץ ישראל
ג'אנג לו

**ג'אנג לו** (בסינית: **张陆**, בפין יין: **Zhāng Lù**; נולד ב-נובמבר 1976) הוא הטייקונאוט בתוכנית החלל הסינית ששוגר לחלל במספר משימות ובעבר טייס קרב בחיל האוויר הסיני.

## ביוגרפיה
ג'אנג לו נולד בחונאן בשנת 1966. הוריו התפרנסו מדייג.

בשנת 2000 לו סיים אוניברסיטה של חיל האוויר וקיבל הסמכה של טייס קרב.

בשנת 2010 הוא התחיל הכנות לטיסה לחלל.

בספטמבר 2008 הוא טס בחללית שנג'ואו 7 שחזרה לכדור הארץ לאחר יומיים.

בשנת 2022 הוא טס לחלל בפעם השנייה בחללית שנג'ואו 15 כמהנדס טיסה (פיי ג'ונלונג היה מפקד צוות. החללית התחברה לתחנת החלל טיינגונג. ב-9 בפברואר 2023 פיי ג'ונלונג וצ'זאן לו ביצעו פעילות חוץ-רכבית שנמשכה כ-7 שעות. המטרה הייתה התקנת ציודים נוספים בחלק החיצוני של מודול Mengtian. ב-28 בפברואר 2023 פיי ג'ונלונג וצ'זאן לו ביצעו פעילות חוץ-רכבית נוספת. לא דווח על משך הפעילות ומטרתה. ב-30 במרץ 2023 פיי ג'ונלונג וצ'זאן לו ביצעו פעילות חוץ-רכבית נוספת. לא דווח על משך הפעילות ומטרתה. ב-15 באפריל 2023 פיי ג'ונלונג וצ'זאן לו ביצעו פעילות חוץ-רכבית נוספת. לא דווח על משך הפעילות שמהלכה הותקנו ציודים נוספים בחלק החיצוני של תחנת החלל. צוות חזר לכדור הארץ ב-3 ביוני 2022.

בשנת נובמבר 2025 הוא טס לחלל בפעם השנייה בחללית שנג'ואו 21 כמפקד צוות. החללית התחברה לתחנת החלל טיינגונג. צוות צפוי לחזו רבאביב 2026. ב-9 בדצמבר לצד וו פיי הוא ביצע פעילות חוץ רכבית.  הפעליות נמשכה כ-8 שעות ובמהלך בוצעו פעולות תחזוקה.

## קישורים חיצוניים

* ביוגרפיה

קטגוריה:תוכנית שנג'ואו
קטגוריה:טייקונאוטים סינים
קטגוריה:טייסים צבאיים סינים
קטגוריה:סינים שנולדו ב-1976
אליפות העולם בהוקי קרח 2027

**אליפות העולם בהוקי קרח 2027** היא טורניר אליפות העולם בהוקי קרח שיתקיים בדיסלדורף ובמנהיים שבגרמניה בחסות פדרציית ההוקי קרח הבין-לאומית, ותהייה האליפות ה-91 במספר. הטורניר יתחיל ב-14 במאי ויסתיים במשחק הגמר ב-30 במאי 2027.

זו תהייה הפעם העשירית שגרמניה, על גלגוליה השונים, תארח את אליפות העולם, והפעם השמינית בה תארח את האליפות לבדה.

## אולמות

## קישורים חיצוניים
* 

## הערות שוליים

2027
קטגוריה:2027 בספורט
קטגוריה:תחרויות ספורט בגרמניה
מוזס לוגסי

**משה "מוזס" לוגסי** (באנגלית: **Moses Lugassy**; 1852 – 9 במרץ 1909) היה איש עסקים יהודי-בריטי יליד מרוקו, פעיל חברתי ומנהיג ציוני.

הוא היה חלק ממעגל המשפיעים היהודים שנקרא "חוג המשכילים העבריים" אשר פעל במרוקו. יש הרואים בו את הפעיל הציוני הראשון של יהדות מרוקו. לוגסי דיבר עברית, ערבית, צרפתית ואנגלית.

## ביוגרפיה
לוגסי נולד במוגדור שבמרוקו – עיר שבה קיימים רישומים על משפחת רבנים בעלת שם משפחה זהה שהתגוררה בה מאז המאה ה-17. בשנות נעוריו, כאשר מרוקו הייתה תחת השפעה צרפתית, נמשך לוגסי דווקא לשפה האנגלית אף על פי שלמד בצרפתית. לאחר סיום לימודיו, משה ואחיו עברו ללונדון והחלו לעבוד בתעשיית הטקסטיל המקומית. שם פגש משה את אשתו והפך לאזרח בריטי בהתאזרחות.

לוגסי נכנס לעסקי הרהיטים והשטיחים במנצ'סטר. בשנת 1879 מונה כחבר ב"חברה לארכאולוגיה מקראית" (Society of Biblical Archaeology).

משה שמר על קשר עם משפחתו שנותרה במוגדור וביקר אותם מדי פעם. בשנת 1890, החליטה הרשות המקומית להערים קשיים על היהודים; הם נצטוו להגביל את מגוריהם לגטו היהודי בלבד. משפחתו של לוגסי יצרה עמו קשר ועדכנה אותו בדבר האנטישמיות הגואה ובקריאות לעזרה מצד קהילתו. לוגסי, ששהה באותה עת במנצ'סטר (או בלונדון לפי היסטוריונים אחרים), חזר למרוקו באותו הקיץ והחליט להשתמש בעושרו כדי להשפיע על השלטונות המקומיים לשנות את דעתם בנוגע לחופש המגורים של היהודים. לאחר מכן, הנהיג לוגסי משלחת של שישה אנשים לבית העירייה במרוקו כדי לנהל משא ומתן על המצב. פעולה זו הובילה להרחבת הגטו היהודי.

לוגסי, אשר בין דצמבר 1886 לינואר 1887 ניסה להקים בית ספר של רשת "כל ישראל חברים" (Alliance Israélite Universelle), הקים גם בית ספר מקומי בשם "אגודת אחים" עבור ילדי היהודים וניהל אותו בשלבו הראשון. לאחר מכן, אסף לוגסי את היהודים במרכז הקהילתי ונשא נאום בעברית ובערבית, בו הביע את כעסו על ההנהגה היהודית המקומית שלא תרמה לרווחת חבריה והשתמשה בכספי המיסים שלהם שלא כדין. הוא פרסם את כל העדכונים ממוגדור בעיתון היהודי "Times of Morocco". לוגסי הקים קבוצה ציונית בשם "אהבת ציון" ורשם אליה למעלה מ-50 יהודים מקומיים במוגדור; או "שערי ציון", ארגון אותו הנהיג במשך שני קונגרסים.

בספטמבר 1899, הביע לוגסי את תחושתו כי שנת 1900 תהיה קץ הגלות היהודית. בהיותו ציוני נלהב וביולי 1900 יצר קשר עם בנימין זאב הרצל, אשר מינה אותו כחבר בקונגרס הציוני, שם ייצג לוגסי את הקהילות היהודיות של מרוקו בשני מושבים.

בימיו האחרונים היגר לוגסי לג'מייקה עם אשתו, בעוד ילדיו ניהלו את העסק ששכן בבריטניה. הוא נפטר במנצ'סטר שבג'מייקה ונקבר שם.

## הערות שוליים

קטגוריה:יהודים מרוקאים
קטגוריה:בריטים ממוצא יהודי-מרוקאי
קטגוריה:פעילים ציונים במרוקו
קטגוריה:אנשי עסקים יהודים בריטים
קטגוריה:מרוקאים שנולדו במאה ה-19
קטגוריה:מרוקאים שנפטרו במאה ה-20
האישה החולה בבצקת

**האישה החולה בבצקת** (בצרפתית: **La Femme hydropique**; כותרת נוספת: **Docteur examinant les urines d'une femme malade**) הוא ציור שמן על עץ מאת הצייר ההולנדי חריט דאו, שנוצר בשנת 1663. היצירה משתייכת לאסכולה ההולנדית של המאה ה־17 והיא מוצגת כיום במוזיאון הלובר בפריז.

## תיאור היצירה
הציור עוסק בנושא מקובל בציור הז'אנר ההולנדי: ביקור רופא אצל חולה. הכותרת המסורתית *האישה ההידרופית*, שהייתה בשימוש כבר במאה ה־18, אינה משקפת במלואה את משמעות הסצנה, שכן הנושא מתייחס לא רק למחלת הגוף אלא גם למצב רוחני או מוסרי. לפי כותרת נוספת שניתנה ליצירה, הסצנה מתארת רופא הבוחן את שתן האישה החולה.

## פרשנות
לפי פרשנות שהוצעה במחקר, היצירה עשויה לרמוז למחלה של הנפש הנובעת מהתרחקות מאלוהים, הנתפס כמקור החיים האמיתיים. בהקשר זה המים משמשים סמל לטיהור. משום כך הסצנה עשויה לרמוז גם להבלות הרפואה האנושית ולא בהכרח לתיאור של מחלה ממשית, שאינה מזוהה עוד על ידי הרפואה המודרנית.

## חתימה ותאריך
בציור מופיעה חתימה על ספר בצד שמאל למטה: *1663 Gdou out 65 jaer*. הכתובת מציינת כי האמן בן שישים וחמש, אך נתון זה שגוי, שכן בשנת 1663 היה דאו בן חמישים בלבד. משום כך סבורים החוקרים כי החתימה כנראה אינה מקורית, אולם התאריך 1663 מתקבל כתאריך השלמת הציור.

## תולדות היצירה
הציור נצפה בשנת 1662 בסטודיו של האמן בליידן בידי המלומד הדני אולה בורש. בשנת 1665 היה באוסף ז'אן דה ביי בליידן. לאחר מכן עבר לידי פיליפ וילהלם, הנסיך הבוחר מפפאלץ בדיסלדורף, ומשם ניתן במתנה לנסיך אז'ן דה קריניאן בווינה. יורשיו מכרו את היצירה לקרלו אמנואלה השלישי, מלך סרדיניה בטורינו. בדצמבר 1798, כאשר קרלו אמנואלה הרביעי, מלך סרדיניה ויתר על שלטונו בעקבות לחץ הצבאות הצרפתיים, נמסר הציור לידי הגנרל ברטראן קלוזל, אשר העניק אותו מיד לעם הצרפתי. בינואר 1799 הועבר הציור למוזיאון הלובר, ובכך היה קלוזל לתורם הראשון של המוזיאון.

## הערות שוליים

קטגוריה:חריט דאו: ציורים
קטגוריה:ציורי ז'אנר
קטגוריה:ציורי שמן
קטגוריה:ציורים מהמאה ה-17
קטגוריה:רפואה באמנות
בניין משמר הסוסים

**משמר הסוסים** (באנגלית: **Horse Guards Building**) הוא מבנה היסטורי הממוקם ברובע הסיטי של וסטמינסטר בקרבת הווייטהול שבמרכז לונדון. המבנה, הכולל מגדל שעון מעל מעבר מקושת, משמש ככניסה הרשמית לארמונות סנט ג'יימס ובקינגהאם. המבנה הנוכחי הוקם בשנת 1750 ותוכנן על ידי ויליאם קנט, שהיה האדריכל הראשי של המלך ג'ורג' השני. בצפון חיל הפרשים הפועל במבנה הוקם בשנת 1661 תחת פקודה ישירה של המלך צ'ארלס השני. הוא מורכב משני הרגימנטים הבכירים ביותר בצבא הבריטי: "הלייף גארדס" (The Life Guards) ו"הבלוז אנד רויאלס" (The Blues and Royals). ליחידות אלו מוגדר תפקיד כפול; כרגימנט רכוב, הן משמשות כמשמר המלך באירועים ממלכתיים ומהוות חלק מרכזי בגינוני המלוכה בלונדון וברחבי הממלכה המאוחדת. במקביל, כרגימנט מבצעי, היחידות משרתות במוקדי פעילות ברחבי העולם באמצעות כלי רכב קרביים משוריינים, תוך שילוב יכולת לחימה עם תפקידים אסטרטגיים במשימות שמירת שלום בינלאומיות ובמבצעים הומניטריים.

הפעילות השוטפת באתר כוללת את אבטחת המבנה על ידי שני פרשים מחיל משמר המלך, המוצבים מחוץ למבנה מדי יום בין השעות 10:00 ל-16:00. טקס חילופי המשמר נערך באתר מדי יום בשעה 11:00 (ובשעה 10:00 בימי ראשון), במסורת שנשמרה ללא שינוי מהותי מזה למעלה מ-350 שנה.

במהלך טקס "מצעד הדגלים" (Trooping the Colour), נפתחים החלונות המרכזיים של המבנה על מנת לאפשר לבני המשפחה המלכותית לצפות במלך בעת סקירת הכוחות ברחבה שמתחת הנקראת רחבת משמר הסוסים. בנוסף, מארחת רחבת משמר הסוסים (Horse Guards Parade) את מופע ה"ביטינג ריטריט" (Beating Retreat) – מופע מוזיקלי מואר הנערך במשך שני ערבים רצופים בחודש יוני על ידי הלהקות הצבאיות של חיל משק הבית.

## גלריה

קובץ:ARMED FORCES PROVIDE GLITTERING CEREMONY FOR STATE OPENING OF PARLIAMENT MOD 45159936.jpg|שיירת המרכבות של המלכה אליזבת השנייה העוברת דרך בניין משמר הסוסים אל טקס פתיחת מושב הפרלמנט בארמון וסטמיניסטר
קובץ:Changing of the Horse Guards.jpg|טקס חילופי משמר פרשים
קובץ:"Horse Guards Parade" London "Christmas day" (15925631580).jpg|הבניין מכיוון דרום של רחבת משמר הסוסים


## קישורים חיצוניים

## הערות שוליים

קטגוריה:לונדון: מבנים היסטוריים
קטגוריה:לונדון: מוזיאונים
רשימת הפרקים של השייקריות

**[[השייקריות]]** (באנגלית: **Game Shakers**) היא סדרת טלוויזיה קומית אמריקאית שנוצרה על ידי דן שניידר ועלתה לראשונה בערוץ ניקלודיאון ב-12 בספטמבר 2015. הסדרה נמשכה שלוש עונות, כאשר הפרק האחרון שלה שודר ב-8 ביוני 2019. מככבים בה קרי סיקינו, מדיסון שיפמן, בנג'מין פלורס ג'וניור, תומאס קוק וקל מיטשל.

## שידור
העונה הראשונה שודרה בין 12 בספטמבר 2015 ל-21 במאי 2016, וכמו כל סדרת ניקלודיאון דאז שודר פרק פעם בשבוע, מה שגרם לעונה להתחלק לשני חלקים: החלק הראשון כלל את עשרת הפרקים הראשונים ששודרו בין 12 בספטמבר 2015 ל-28 בנובמבר 2015, והחלק השני כלל עוד תשעה פרקים נוספים ששודרו בין ה-9 בינואר 2016 ל-21 במאי 2016, אם כך שבין הפרק השמונה עשר ששודר ב-5 במרץ 2016 הייתה הפסקה של כחודשיים עד הפרק האחרון ששודר ב-21 במאי.

העונה השנייה שודרה בין 17 בספטמבר 2016 ל-4 בנובמבר 2017, ותקרית מעט חריגה קרתה בעונה: במקום להתחלק לשני חלקים, היא התחלקה לארבעה חלקים: החלק הראשון כלל שבעה פרקים ושודר בין 17 בספטמבר 2016 ל-19 בנובמבר 2016, החלק השני כלל שישה פרקים נוספים ששודרו בין 11 בפברואר 2017 ל-25 במרץ של אותה השנה, החלק השלישי כלל שלושה פרקים ושודר בין 6 במאי 2017 ל-20 במאי של אותה השנה, והחלק הרביעי והאחרון כלל את שמונת הפרקים הנותרים של העונה ושודר בין ה-9 בספטמבר 2017 ל-4 בנובמבר 2017. אך עם זאת, העונה עדיין משודרת כשני חלקים בלבד, כאשר שהחלק הראשון שודר בין ה-17 בספטמבר 2016 ל-20 במאי 2017 עם 16 פרקים, והחלק השני ששידר את שמונת הפרקים הנותרים שודר בין 9 בספטמבר 2017 ל-4 בנובמבר 2017.

העונה השלישית והאחרונה שודרה בין ה-10 בפברואר 2018 ל-8 ביוני 2019, וכללה גם היא שני חלקים: החלק הראשון כלל שבעה פרקים ושודר בין 10 בפברואר 2018 ל-8 באפריל של אותה השנה. החלק השני החלה גם בתקרית מעט חריגה, כשהפרק שהחל את החלק שודר כשנה לאחר סיום החלק הראשון, דבר שלא קורה בדרך כלל בסדרות אלו. החלק השני כלל את אחד עשר הפרקים הנותרים של כל הסדרה ושודר בין 30 במרץ 2019 ל-8 ביוני של אותה השנה.

## סקירת הסדרה

## הפרקים
### עונה 1 (2015–2016)

### עונה 2 (2016–2017)

### עונה 3 (2018–2019)

## הפרקים בשידוריהם בישראל
בישראל, הפרקים נראים בסדר שונה בגלל טעויות שידור ישראליות רבות, כגון כך שבמקור העונה הראשונה בעלת 19 פרקים אך בישראל היא נראית עם 25 פרקים, ועוד. עקב כך, הפרקים נראים בכך שיש 63 פרקים, אך יש במקור 61 פרקים.

### עונה 1

### עונה 2

### עונה 3

## ראו גם
* ניקלודיאון
* דן שניידר
* בנג'מין פלורס ג'וניור
* קל מיטשל

## הערות שוליים

השייקריות
ביקור הרופא (יאן סטיין)

**ביקור הרופא** (בסביבות 1660–1662) הוא ציור ז'אנר בצבעי שמן על בד מאת האמן ההולנדי יאן סטיין, וכיום מוצג באוסף בית אפסלי בלונדון. נושא הציור דומה לציורו "הנערה חולת האהבה" הנמצא במוזיאון המטרופוליטן לאמנות מאותה תקופה.

הציור מציג ייצוג של האופן שבו נשים טופלו כאשר נבדקו על ידי רופאים במאה ה-17. בציור מופיעים פרטים קטנים רבים וסמליות מוסווית שעשויים שלא להיראות לעין הרגילה, אך למרות זאת הם תורמים למשמעות הכוללת של היצירה.

## ניתוח חזותי
ציור זה הוא ייצוג חזותי של פרקטיקות רפואיות שבוצעו על נשים בשנות ה־1660. יאן סטיין משתמש בהבעות פנים ישירות מאוד כדי להראות מה הדמויות בציור מרגישות. נשים בציורים מסוג זה, וכן בציור "הנערה המאוהבת", הן בדרך כלל צעירות, יפות ולבושות היטב, ולעיתים מוצבות כשהן ישובות זקופות על כיסא.

הבעות הפנים בציורים אלו נוטות להיות ריקות וחסרות הבעה בזמן שהרופא בודק את הדופק של האישה. בדוגמאות דומות אחרות, הרופא עשוי גם להתבונן בדגימת שתן שעוזר מחזיק מול האור.

ברקע של ציורים אלו מופיעים לעיתים קרובות ציורים אלגנטיים התלויים על הקירות. האישה היושבת בצד ימין סובלת ממחלה, שבאותה תקופה לא רק שהיה קשה לזהותה, אלא גם היה קשה מאוד לטפל בה.

ציורים כאלה מציגים בעקביות נשים באופן שברירי, פסיבי ומוגבל לבית – תיאור שהיה יותר ביטוי למשאלות של גברים מאשר למציאות חייהן של נשים. הנשים בציורים אלו מוצגות לעיתים קרובות כחלשות ומוקפות בבני משפחה מודאגים.

## רקע היסטורי
קשר בין אמנות לרפואה, כפי שהוא מיוצג בציורים אלה, לעיתים לא זכה להכרה. הנושאים המופיעים בציורים רפואיים נוצרים לעיתים קרובות על ידי האמן בהתייחס לתיאוריות רפואיות עתיקות שעדיין האמינו בהן במאה ה-17.

מידע רפואי עכשווי שולב בציורים על ידי ציירים הולנדים ופטרוניהם במאה ה-17, אשר ייתכן שהייתה להם גישה לידע רפואי בשפות אחרות – אך ייתכן גם שלא. הציורים מציגים בדרך כלל את הפרקטיקה הרפואית באמצעות שילוב טיפוסי של דמויות וחפצים: אישה במצוקה, כיסא, כלי עם דגימת שתן, ועוזר לרופא.

## הערות שוליים

קטגוריה:יאן סטיין: ציורים
קטגוריה:רפואה באמנות
קטגוריה:ציורי ז'אנר
קטגוריה:ציורי שמן
קטגוריה:כלבים באמנות
שריר הכתף ועצם הלשון

**שריר הכתף ועצם הלשון** או **אומוהיואיד** (באנגלית: **Omohyoid muscle**) הוא שריר זוגי הממוקם באזור הקדמי של הצוואר, אחד משרירי תחתית הלשון או תת-היואיד. השריר ארוך ודק בעל שתי בטניות וביניהן גיד. חלקו התחתון מחובר לשכמה, חלקו העליון מחובר לעצם הלשון (Hyoid bone). פעולת השריר היא למשוך את הלשון פנימה ומטה.

מקור השם "אומוהיואיד" הוא ביוונית "omos" שפירושה כתף, המציינת את אחד מחיבוריה, ו-"hyoid" לעצם ההיואיד.

## אנטומיה
### מבנה
שריר הכתף ועצם הלשון הוא חלק מקבוצת שרירים המחוברים לעצם הלשון הנקראים שרירים תת-היואידיים (באנגלית:Infrahyoid muscles) שתפקידם להוריד את העצם למטה: שריר עצם החזה ועצם הלשון (Sternohyoid), שריר עצם החזה ובלוטת התריס (Sternothyroid), שריר בלוטת התריס ועצם הלשון (Thyrohyoid) ושריר עצם השכם ועצם הלשון (Omohyoid).

השריר מורכב משתי בטניות שריר הפוגשות בזווית את קצה אחד של גיד הביניים, המצוי ביניהן.(בטנית-גיד-בטנית): 

#### הבטניות
ממוזער|שריר האומוהיואיד-הכתף ועצם הלשון
הבטנית התחתונה היא התחל גם של השריר והיא צרה ושטוחה. התחל הוא מהגבול העליון של עצם השכם ליד חריץ השכם-Scapular notch. לעיתים מתחילה גם מהרצועה הרוחבית העליונה של עצם השכם-Superior transverse scapular ligament. הבטנית פונה קדימה וקצת למעלה ממקורו, ומשתרעת על פני החלק התחתון של הצוואר. היא עוברת מאחורי שריר הסטרנוקלידומסטואיד וחודרת אל גיד הביניים.                                                       

התחל של הבטנית העליונה הוא מגיד הביניים. היא משתרעת כמעט אנכית כלפי החלק העליון, קרוב לגבול הצידי של שריר הסטרנוקלידומסטואיד וחודרת לגבול התחתון של עצם הלשון. אתר החיבור לעצם הלשון הוא צידי לזה של שריר הסטרנוהיואיד.

#### גיד ביניים
גיד הביניים משתנה באורכו ובצורתו, והוא מכיל כמות משתנה של רקמת שריר. הוא אחוז בחלק התחתון של עצם הבריח והצלע הראשונה על ידי רצועה של חיתולית צווארית עמוקה המקיפה אותו. קיבוע פאשי זה שומר על זווית השריר. הוא ממוקם בדרך כלל בגובה קשת הסחוס הטבעתי בסמוך לווריד הצוואר הפנימי.

## אספקה דמית
אספקת הדם מענפים עליונים של עורק בלוטת התריס .

### עצבוב
שריר הכתף ועצם הלשון מעוצבב על ידי :האנסה הצווארית  (C1-C3) שהיא החלק העליון של מקלעת הזרוע. הבטנית התחתונה מעוצבבת על ידי כל האנסה הצווארית (C1-C3), והבטנית העליונה מעוצבבת על ידי השורש העליון של האנסה הצווארית (C1)).
ממוזער|מקום חיבור שריר האומוהיואיד-הכתף ועצם הלשון, בעצם הלשון

### יחסים
הבטנית התחתונה של עצם הלשון מחלקת את המשולש האחורי של הצוואר  למשולש עורפי (עליון) ומשולש תת-בריחי (תחתון).

הבטנית העליונה שלה משמשת כאיבר הצידי ביותר של שרירי התת-הייואיד, הממוקמת לרוחב שרירי הסטרנו-תירואיד וגם לשרירי התירואיד .

### וריאציה
ממוזער|שריר האומוהיואיד בין שרירי הצואר
אצל אנשים מסוימים, לעיתים כל אחד מהבטנים של שריר הכתף ועצם הלשון, עשוי להיות כפול או נעדר לחלוטין.                                         

### תנועה
השריר מוריד את עצם הלשון כאשר העצם נמצאת במצב מורם. תפקידו של השרירהוא ללחוץ על עצם הלשון והגרון ולחדש את הנשימה, לאחר פעולת הבליעה. בנוסף, שריר הלשון שומר על לחץ נמוך בווריד הצוואר הפנימי על ידי מתיחת שכבת הקרוטיד.

פעולה נוספת משוערת של השריר היא מתיחת החלק התחתון של הפאשיה הצווארית העמוקה כדי למנוע קריסה של רקמות רכות פנימה אל דרכי הנשימה העליונות במהלך שאיפה עמוקה.

## קישורים חיצוניים

## הערות שוליים

קטגוריה:שרירי הראש
קטגוריה:אנטומיה
קטגוריה:צוואר
קטגוריה:לשון
Ocean Network Express

**אושן נטוורק אקספרס אחזקות** (באנגלית: **Ocean Network Express Holdings**) היא חברת ספנות יפנית המתמחה בהובלת מכולות.
בעת הקמתה הייתה ONE בין חברות הספנות הגדולות בעולם בתחום המכולות, עם צי בעל קיבולת משולבת של כ-1.4 מיליון TEU.

מטה החברה נמצא ביפן ומלבדו מפעילה החברה משרדים בכ-90 מדינות נוספות וביניהן: בסינגפור, בריטניה, ארצות הברית, הונג קונג וברזיל.

## היסטוריה
החברה הוקמה כחלק מתהליך של איחוד חברות בענף הספנות העולמי, שהתמודד בשנת ה-2010 עם ירידה ברווחיות ועודף קיבולת.

שלוש החברות היפניות הגדולות בתחום התובלה הימית, Nippon Yusen Kaisha (NYK), Mitsui O.S.K. Lines (MOL) ו-Kawasaki Kisen Kaisha (K Line), החליטו למזג את פעילותן כדי לשפר את היעילות והתחרותיות.

חלוקת המניות במסגרת המיזם:
* **חברת NYK:** מחזיקה בכ-38% מהמיזם.
* **חברת MOL:** מחזיקה בכ-31%.
* **חברת K Line:** מחזיקה בכ-31%.

החברה החלה לפעול באוקטובר 2017, בעוד שהפעילות התפעולית המלאה החלה באפריל 2018.

בשנת 2018 החלה החברה לפעול תחת המותג ONE, תוך מיתוג מחדש של צי האוניות שלה בצבע מג'נטה והפעלת צי משותף הכולל מאות אוניות מכולה שהועברו משלוש חברות האם.

בשנת 2020, במהלך סערה באוקיינוס השקט, איבדה אחת מאוניות החברה כ-1,816 מכולות.

בשנת 2025 הודיעה החברה על שיתוף פעולה עם חברת הלוגיסטיקה LX Pantos לצורך הרחבת פעילותה בשוק האמריקאי.

במהלך מבצע שאגת הארי, הודיעה איראן על חסימה מלאה של מצרי הורמוז ובעקבות זאת כ-750 כלי שיט נותרו מעוכבים באזור, בהם כ-100 אוניות מכולות המהוות כ-10% מצי אוניות המכולות העולמי.

## צי האוניות
בעת הקמתה הפעילה החברה צי של כ-240 אוניות מכולה שחלקן מהגדולות בעולם, עם קיבולת של מעל 20,000 TEU.

בין האוניות המרכזיות בצי:
* **MOL Triumph-class:** אוניות בקיבולת מעל 20,000 TEU
* **NYK Bird-class**: אוניות בקיבולת כ-14,000 TEU
* **Millau Bridge-class**: אוניות בקיבולת כ-13,900 TEU

החברה ממשיכה להרחיב את צי האוניות שלה באמצעות הזמנות של אוניות חדשות במספנות ביפן, דרום קוריאה וסין.

## ראו גם
* צים
* מארסק
* מנו ספנות

## קישורים חיצוניים

* רשת ONE הכריזה על שירות שבועי חדש בין ישראל – אדריאטי, באתר Veritas
* תאגיד הספנות היפני ONE ייוצג בישראל ע״י מנו ספנות ולוסי בורכרד, באתר P2P

## הערות שוליים

קטגוריה:חברות תחבורה
קטגוריה:חברות יפניות
קטגוריה:חברות ספנות
המסמכים הסודיים של גברת פרנקוויילר (סרט, 1995)

**המסמכים הסודיים של גברת פרנקוויילר** הוא סרט טלוויזיה מ-1995 המבוסס על רומן בעל אותו שם מאת א"ל קוניגסברג. טלוויזיה ב-1995. עלילת הסרט נשארה נאמנה לסרט מלבד שינויים קטנים.

## עלילה
קלאודיה היא ילדה חכמה ואחראית, ולעיתים קרובות נדרשת לעזור לאמה בבית. עם זאת היא עייפה מהחיים בפרברי קונטיקט ומחליטה למצוא הרפתקאה. אחיה הצעיר ג'יימי, אשר חסך כסף ממשחק קלפים, מגויס כשותפה לפשע. הם בורחים מהבית למוזיאון המטרופוליטן לאמנות בניו יורק.

עם הגעתם, הם מבלים את ימיהם במוזיאון, חוקרים ומאזינים לסיורים מודרכים של בתי ספר שונים. הם מסתתרים בשירותים עד אחרי שעת הסגירה וישנים במיטות עתיקות. שם הם נתקלים ב"מלאך", פסל עסוי שיש שנמכר לאחרונה במכירה פומבית על ידי הגברת בזיל א. פרנקוויילר. היצירה המרשימה מוקפת מסתורין. מומחים רבים חולקים בדבר זהות האמן שיצר את היצירה, אך רבים מניחים שזה מיכלאנג'לו. קלאודיה נחושה לפתור את תעלומת "המלאך". קלאודיה וג'יימי מבלים את רוב זמנם בחיפוש ומחקר דברים חדשים על הפסל.

למחרת, השניים מבחינים בסימן קטן בבסיס היצירה. לאחר מחקר מסוים, הם מגלים שהסימן היה זה שמיכלאנג'לו עשה על יצירות רבות שלו. קלאודיה מתחפשת לאישה בוגרת כדי לקבוע פגישה עם עובד מוזיאון על מנת ליידע אותו על גילוייהם. בניגוד לתקוותיה, הפקיד מודיע לה שהם ידעו על הסימן אך אינם בטוחים אם הוא אותנטי.

ג'יימי, המתגעגע הביתה לאחר שבוע של היעדרות, מצטנן. קלאודיה מסרבת לחזור הביתה לפני שהם יפתרו את התעלומה, ומציעה לבקר את בעלת הפסל הקודמת, גברת פרנקוויילר. היא מסרבת לענות להם ישירות על שאלתם, אך מאפשרת להם לנסות לגלות את התשובה בעצמם. לאחר שהובילה אותם לחדר מרופד מהרצפה ועד התקרה בארונות תיוק, היא מודיעה להם שיש להם שעה לחפש את האמת. לאחר 54 דקות של מאמץ עקר, קלאודיה חושפת את התיק הנכון. הוא מכיל סקיצה של הפסל מאחת המחברות של מיכלאנג'לו, המוכיחה שהוא אכן היוצר. לבסוף, לאחר שהאחים מרוצים, מרשים לגברת פרנקוויילר להסיע אותם הביתה.

## קישורים חיצוניים

קטגוריה:סרטי טלוויזיה אמריקאיים
קטגוריה:סרטים אמריקאיים מבוססי ספרים
קטגוריה:מוזיאון המטרופוליטן לאמנות
קטגוריה:סרטי 1995
סובקומבנק

**סובקומבנק** (ברוסית: **Совкомбанк**) הוא בנק אוניברסלי פרטי רוסי שבסיסו בקוסטרומה. שמו המלא הוא חברת מניות ציבורית משותפת  סובקומבנק. הוא מסווג כבנק בעל חשיבות מערכתית . מדורג במקום התשיעי מבחינת נכסים בקרב הבנקים הרוסיים (נכון לדצמבר 2025).

## היסטוריה
סובקומבנק נרשם ב-1 בנובמבר 1990 בעיר בוי  שבמחוז קוסטרומה, ובתחילה היה ידוע בשם בויקומבנק. בשנת 2002 נרכש בויקומבנק על ידי סרגיי חוטימסקי  והאחים מיכאיל ווסילי קליוקין. בפברואר 2003 שונה שם הבנק לסובקומבנק, והמשרד הראשי הועבר לקוסטרומה.

## תמיכה בספורט, פעילויות חסות
בשנת 2019, סובקומבנק הפך לספונסר של מועדון הכדורגל רוסטוב.

מאז 2022, סובקומבנק הוא שותף המרכזי של מועדון הכדורגל ספרטק קוסטרומה.

במאי 2025 נחתם הסכם שיתוף פעולה בין סובקומבנק לבין מועדון הכדורגל פארי ניז'ני נובגורוד לתקופה של שלוש שנים, החל מעונת 2025/2026.הבנק הפך לספונסר של המועדון, ואצטדיון ניז'ני נובגורוד, שבבעלות פארי ניז'ני נובגורוד, שינה את שמו ל"סובקומבנק ארנה" למשך תקופת החוזה.

ביולי 2025 נחתם הסכם שותפות לשלוש שנים בין סובקומבנק למועדון הכדורגל לוקומוטיב מוסקבה.

## קישורים חיצוניים

* 

## הערות שוליים

קטגוריה:רוסיה: בנקים
המטבח הבוליביאני

**המטבח הבוליביאני** הוא מטבח מסורתי מגוון המשלב השפעות של התרבויות הילידיות של הרי האנדים עם השפעות ספרדיות שהגיעו בתקופת הקולוניאליזם.

המטבח התפתח בהתאם לאזורי הגאוגרפיה השונים של בוליביה, הרי האנדים, עמקי הביניים והאזורים הטרופיים של האמזונס ולכן הוא כולל מגוון רחב של חומרי גלם, שיטות בישול וטעמים שונים.

המטבח מתאפיין בשימוש במרכיבים מקומיים כגון תפוחי אדמה, תירס, קינואה, בשר בקר, בשר למה, פלפלי צ'ילי ועשבי תיבול מקומיים.

## מאפיינים עיקריים
המטבח מבוסס בעיקר על דגנים ופקעות שגדלו באזור האנדים עוד לפני הגעת האירופים, במיוחד זנים שונים של תפוחי אדמה ותירס.

מנות רבות משלבות מרקים ותבשילים ולעיתים קרובות מוגשות עם אורז, תפוחי אדמה או לחם.

אחת המנות המזוהות ביותר עם המטבח היא סלטניה (Salteña), מאפה ממולא בבשר, ירקות ורוטב מתובל, הנחשב לאחד ממאכלי הרחוב הפופולריים במדינה.

## השפעות גאוגרפיות
האזור הגאוגרפי של בוליביה משפיע מאוד על המטבח המקומי:
* **אזור האנדים**: מאופיין במאכלים המבוססים על תפוחי אדמה, קינואה ובשר למה או אלפקה.
* **עמקי הביניים**: נפוצים בהם ירקות, פירות ודגנים שונים.
* **האזור הטרופי**: כולל מאכלים המבוססים על אורז, בננות, קסאווה ודגים.

## השפעות חיצוניות
השליטה הספרדית בבוליביה בין המאה ה-16 למאה ה-19 הביאה עמה מרכיבים חדשים כגון חיטה, בשר בקר, עוף, מוצרי חלב ותבלינים אירופיים שהשתלבו עם המטבח המקומי ויצרו מנות ייחודיות.

בנוסף קיימות השפעות של מטבחים שכנים במדרום אמריקה, בעיקר פרו, ארגנטינה וברזיל.

## מאכלים
בין המאכלים הבולטים במטבח הבוליביאני:
* **Salteña**: מאפה ממולא בבשר, ירקות ורוטב
* לחמניית גבינה: לחמניות קטנות בטעם גבינה.
* יאחווה: רוטב צ'ילי המבוסס על פלפלים חריפים ועגבניות.
* סלצ'יפפה: נקניקיות בקר דקות פרוסות במחבת וטוגנים המעורבבים יחד עם קולסלאו מלוח.
* אומיטה: לביבה העשויה מעיסת תירס ונאפת בעלי התירס.
* לוקרו: נזיד או מרק על בסיס דלעת, שעועית ותירס שמקובל לאורך רכס הרי האנדים.
* מילנסה: הגרסה דרום אמריקאית לשניצל הווינאי.
* **Silpancho**: שניצל בקר עם אורז, תפוחי אדמה וביצה
* **Pique Macho**: תבשיל בשר בקר, נקניקיות, תפוחי אדמה ופלפלים
* **Sopa de Maní**: מרק בוטנים עם ירקות ובשר
* **Anticucho**: שיפודי לב בקר על הגריל
* צ'ארקי: בשר מיובש ומומלח.

## קינוחים ומתוקים
הקינוחים בבוליביה מבוססים לעיתים קרובות על תירס, קנה סוכר ופירות טרופיים.

בין הקינוחים הנפוצים:
* **Buñuelos**: סופגניות מטוגנות
* **Arroz con leche**: אורז בחלב עם קינמון
* **Helado de Canela**: גלידה או משקה קפוא בטעם קינמון

## משקאות
בוליביה ידועה גם במשקאות מסורתיים:
* צ'יצ'ה: משקה תירס מותסס.
* **Api Morado**: משקה חם מתירס סגול ותבלינים
* **Singani**: משקה אלכוהולי מזוקק מענבים
* מאטה: חליטה עתירת קפאין של עלי צמח בשם ז'רבה מאטה.

## קישורים חיצוניים

קטגוריה:המטבח הבוליביאני
מגלים בחווה

**מגלים בחווה** (באנגלית: **Farm Explorers**) היא סדרת טלוויזיה מונפשת אמריקאית לילדים של בייבי איינשטיין. במקור היא יצאה בשנת 2025 ליוטיוב אך בישראל זה משודר בטלוויזיה שנה לאחר מכן ב 2026 בערוץ לולי ובערוץ הופ! זה הסדרה בת עונה 1 ו 13 פרקים באורך 7 דק'.

## עלילה
העלילה עוקבת אחר שלושה חיות (קאל, דין וטינקר) היוצאות לטייל ולגלות בחווה ששמה E I E I O יחד עם שוש ודני.

## דמויות

* **טינקר** (**Tinker**): טיגריסית כתומה, ידידותית שאוהבת חברים.
* **קאל** (**Cal**): זחל צהוב, מוביל את הגילויים.
* **דין** (**Dean**): כלב חום, אוהב לחקור.
* **שוש** (**Mac**): דבורה צהובה, עוזרת לטינקר, קאל ודין לגלות עוד דברים על טבע וחווה.
* **דני** (**Donald**): כבש לבן - אפור, מנהל החווה.
* **רוקסי** (**Roxy**): ציפור מסוג קרדינל אדומה, מקבלת תפקיד אירוח בפרק שבו הם למדו על ציפורים.

קטגוריה:ערוץ לולי: סדרות
קטגוריה:ערוץ הופ!: תוכניות רכש
קטגוריה:סדרות הנפשה אמריקאיות
קטגוריה:סדרות טלוויזיה לילדים
קצ'אפה

**קצ'אפה** (בספרדית: **Cachapa**) הוא מאכל מסורתי מהמטבח הוונצואלי, הדומה לפנקייק סמיך העשוי מתירס טחון.

המאכל מורכז מתערובת סמיכה של גרעיני תירס טחונים, חלב, מלח וסוכר שאותם מערבבים ומטגנים על משטח מתכת שטוח שנקרא בודארה (Budare).

הקצ'אפה נפוץ במיוחד בדוכני אוכל רחוב ברחבי ונצואלה ונחשב לאחת המנות המזוהות עם המטבח המקומי.

## היסטוריה
לקצ'אפה היסטוריה ארוכה שמקורה בתקופה הפרה-קולומביאנית, שבטים ילידיים באזור ונצואלה נהגו לטחון תירס בעזרת אבנים ולבשל אותו על גבי משטחי חימום ומעל אש גלויה.

חוקרים מעריכים כי המאכל נאכל באזור כבר לפני כ-3,000 שנים, והוא קשור לתרבויות ילידיות שונות כגון שבטי ארוואק, ינומאמי וצ'אימה.

במהלך השנים הפך הקצ'אפה לחלק מרכזי מהמטבח הוונצואלי והוא נמכר בדוכני רחוב ועד מסעדות.

## גרסאות
קצ'אפה מוגשת בדרך כלל מקופלת לשניים, בדומה לחביתה או פנקייק וממולאת במגוון תוספות.

**Cachapa Tradicional**: קצ'אפה עם גבינת יד מסורתית.

**Queso de Mano**: גבינה רכה הדומה במרקמה למוצרלה בליווי צ'יצ'רון.

**Cachapa de Hoja**: גרסה בה הבלילה עטופה ומבושלת בעלי תירס.

בנוסף ניתן למצוא גרסאות שונות הכוללות שמנת, גבינות נוספות ולעיתים גם ריבות.

## ראו גם
* חביתית
* בליני (מאכל)

## קישורים חיצוניים

## הערות שוליים

קטגוריה:המטבח המקסיקני
קטגוריה:המטבח הוונצואלי
קטגוריה:מאכלי לחם
קטגוריה:חביתיות
קטגוריה:מתאבנים
בריטני בקסטר

**בריטני אמנדה בקסטר** (ב**[[אנגלית]]**: **Brittany Baxter**, נולדה ב-5 בספטמבר 1985) היא כדורגלנית קנדית מקצוענית בדימוס ששיחקה עבור חמישה מועדונים שונים והשתתפה ב-132 הופעות בנבחרת קנדה בכדורגל נשים.

קבוצת הבוגרים הראשונה של בקסטר הייתה קבוצת הנשים של ונקובר ווייטקאפס . היא גם למדה באוניברסיטת נברסקה-לינקולן, שיחקה בקבוצת הכדורגל של האוניברסיטה בין השנים 2003 ל-2007 וסיימה את לימודיה במאי 2007. לאחר מכן' באוקטובר 2008, חתמה במלבורן ויקטורי  מליגת ה-W החדשה של אוסטרליה . במחצית הראשונה של עונת 2009–2010 בקסטר שיחקה בליגת דמאלסוונסקן  השוודית עבור פיטאהIF  ובמחצית השנייה של העונה שיחקה עבור הקבוצה הגרמנית אסן-שונבק . היא עזבה את אסן-שונבק במהלך קיץ 2010.

בקסטר הוחתמה על ידי סיאטל סאונדרס  בליגת ה-W  ב-2 במאי 2014.

## קריירה בין-לאומית
בקסטר נהנתה מהצלחה בין-לאומית ברמת הנוער, שם שיחקה בעיקר כחלוצה. היא זכתה בנעל הזהב של אדידס כמלכת השערים באליפות העולם לנשים עד גיל 19 בשנת 2004 עם שבעה שערים בארבעה משחקים. בקסטר זכתה במדליית הזהב בטורניר משחקי הפאן אמריקה בכדורגל בשנת 2011, כאשר קנדה ניצחה את ברזיל 3–4 בפנדלים.

בקסטר הייתה חברה בשתי הנבחרות האולימפיות של קנדה, ב-2008 וב-2012. היא זכתה במדליית ארד ב-2012, כאשר קנדה ניצחה את צרפת 0–1 במשחק על מדליית הארד. בקסטר שיחקה בגביע העולם לנשים ב-2007 וב-2011. בקסטר פרשה מכדורגל מקצועני לאחר עונת 2014. היא סיימה את הקריירה הבין-לאומית שלה עם 132 הופעות ו-5 שערים. היא זכתה לכבוד מ"כדורגל קנדה"  בטקס המחצית במהלך משחק ידידות בין קנדה לארצות הברית ב-9 בנובמבר 2017, לצד חברותיה לקבוצה צ'לסי סטיוארט  וקלי פארקר .

## קריירת אימון
מאז שפרשה מכדורגל מקצועני, בקסטר עברה לאימון. היא המנהלת הטכנית במועדון הכדורגל פורט מודי בקולומביה הבריטית.

בשנת 2022 נבחרה בקסטר לאולם התהילה של הכדורגל הקנדי.

## קישורים חיצוניים

## ביאורים

## הערות שוליים

קטגוריה:כדורגלניות קנדיות
יאחווה

**יאחווה** (בספרדית: **Llajua**) הוא רוטב צ'ילי בוליביאני מסורתי, המבוסס על פלפלים חריפים ועגבניות.

הרוטב מורכב מתערובת של עגבניות, פלפלים חריפים ובצל הנטחנים באמצעות אבן ריחיים.

נהוג להגיש את המאכל כמטבל ללחם, תפוחי אדמה מבושלים או כתוספת למרק ומנה עיקרית.

הרוטב נמכר בשקיות פלסטיק קטנות ובשל קרבתה הגאוגרפית של ארגנטינה, הרוטב מוכר גם שם ונרשם כסימן מסחר מטעם ממשלת בוליביה.

## ראו גם
* רוטב צ'ילי
* זחוק

## קישורים חיצוניים
* מתכון להכנת רוטב היאחווה, באתר Boliviancookbook

## הערות שוליים

קטגוריה:המטבח הבוליביאני
קטגוריה:מאכלי פלפל
דיוויד ניפייר

**דייוויד נֵיפּייר** (באנגלית: **David Napier**; 10 בנובמבר 1790 – 23 בנובמבר 1869) היה מהנדס ימי סקוטי.

## קורות חייו
את הקריירה המקצועית שלו החל ניפייר במפעל חרושת הברזל של אביו בקֶמְלֶכִי , אחד מפרברי גלאזגו. בשנת 1812 בנה את דוד הקיטור של "קומט", ספינת הקיטור הראשונה בסקוטלנד ובממלכה המאוחדת כולה. זמן קצר אחר כך הופקד בידיו ניהול המפעל, ועד מהרה קנה לו מוניטין כאחד מבוני המנועים הימיים המובילים בסקוטלנד. בשנת 1821 עבר ללֶנספילד קְוֵויי (Lancefield Quay), על הגדה הצפונית של הנהר קלייד, וניהול המפעל בקֶמלֶכי נמסר לידי בן דודו, רוברט ניפייר .

במפעל החרושת בלנספילד החל ניפייר לבנות גם ספינות. "אלגאיה" (Aglaia), שהושקה ב־1827, היא אחת מספינות הקיטור הראשונות בעולם שנבנו מברזל. היא שימשה כמעבורת נוסעים בלוֹך אֶק . תחתית הספינה הייתה עשויה ברזל ואילו דפנותיה מעל קו המים נבנו מעץ. מידותיה: אורך "8'62, רוחב "0'13, עומק הספנה "6'4, תפוסה ברוטו 49-36/94 טון. ב-1835 יזם סלילת דרך ושירות כרכרות קיטור מרציף הספינה בקילמון  אל לוך אק, לשירות הנוסעים. לימים נמכרה הספינה, שמה הוחלף ל"ג'יימס גלכר" (*James Gallacher*), והיא הועברה לשירות בנהר קלייד.

בין השנים 1835–1838 התפוצצו כמה דודי קיטור מתוצרת מפעל החרושת של ניפייר והמוניטין המקצועי שלו נפגע. שתיים מן התאונות אירעו באותה ספינה עצמה, "ויקטוריה", מעבורת נוסעים מן העיר האל שפעלה בנהר תמזה. ההתפוצצות הראשונה ארעה ב-16 במרץ 1838, והשנייה ב-14 ביוני 1838, ובה נהרגו תשעה אנשים.

ב-1839 רכש ניפייר מספנה במילוול , במזרח לונדון, על גדת נהר התמזה. את המספנה ניהלו שני בניו, והוא עצמו הקדיש את זמנו למחקר ולניסויים בהנדסה ימית. ב-1854 נמכרה המספנה ל-Messrs J. Scott Russell, ובה נבנתה לימים אוניית הקיטור המפורסמת "גרייט איסטרן", שתוכננה על ידי איזמברד קינגדום ברונל.

בנו הצעיר, רוברט ד' ניפייר (1821–1875), היה אף הוא מהנדס ימי ידוע, שכמה המצאות וחידושים רשומים על שמו.

בן נוסף, פרנסיס ניפייר (1821–23 בדצמבר 1875), היה מודד במחלקת הנמלים והנהרות בסידני. עיקר פרסומו על היותו המתעד וחבר המשלחת של פרנסיס קדל  לחקר חופי הטריטוריה הצפונית בשנים 1867–1868.

## לקריאה נוספת

* *The Times*, 19 July 1838.
* [David Napier (1790-1869)](https://www.gracesguide.co.uk/David_Napier_(1790-1869))  in: Grace's Guide To British Industrial History. Retreived 08 March 2026.
* Michael S. Moss, "Napier, David (1790-1869)", in Oxford Dictionary of National Biography, 04  October 2007. Subscription required.


## קישורים חיצוניים

## הערות שוליים

קטגוריה:מהנדסים סקוטים
קטגוריה:ילידי 1790
קטגוריה:נפטרים ב-1869
פיפיאן

**פיפיאן** (בספרדית: **Pipián**) הוא רוטב מסורתי מהמטבח המקסיקני, המבוסס על שום, עגבניות ופלפל חריף.

הרוטב מורכב משומשום, בוטנים, שום, כמון, קינמון, פלפל צ'ילי מיובש, עגבניות, גרעיני דלעת ושום שאותם טוחנים ומערבבים יחד.

הרוטב נחשב לאחד הרטבים העתיקים במטבח המקסיקני ומקורותיו מיוחסים למטבחים הילידיים של האצטקים, המאיה והפורפצ'ה עוד בתקופה שלפני הכיבוש הספרדי.

הרוטב משמש כתוספת למנות שונות והוא אחד מהרטבים המסורתיים הדומים במעמדם לרטבי מולה (Mole) במטבח המקסיקני.

## ראו גם
* חילבה
* זחוק
* יאחווה
* פסטו

## קישורים חיצוניים
* הסבר על רוטב הפיפיאן ומתכון להכנה, באתר Chefrickmartinez

## הערות שוליים

קטגוריה:המטבח המקסיקני
קטגוריה:מאכלי פלפל
קטגוריה:רטבים חריפים
המרכז לתכנון ולניהול מבצעים

**המרכז לתכנון ולניהול מבצעים** (בצרפתית: **Centre de planification et de conduite des opérations**; בראשי תיבות: **CPCO**) הוא הגוף המרכזי במטה ההגנה של צרפת (EMA) האמון על תכנון וניהול המבצעים הצבאיים של הכוחות המזוינים של צרפת, הן בזירה הפנימית והן בזירה הבינלאומית. המרכז מהווה את הליבה המבצעית של שרשרת הפיקוד הצרפתית ומשמש ככלי העבודה העיקרי של ראש מטה הכוחות המזוינים (CEMA) בתפקידו כמפקד המבצעי של הכוחות ויועץ לממשלה.

## תפקידים
ה-CPCO פועל בלב תהליך ניהול המשברים, החל משלבי ההיערכות המוקדמים ועד לביצוע בפועל. משימותיו המרכזיות כוללות:
* הערכת סיכונים, גיבוש אפשרויות פעולה צבאיות והצגתן לראש מטה הכוחות המזוינים, וביצוע מעקב אסטרטגי שוטף.
* הוצאה לפועל של המבצעים על בסיס התכנון המוקדם. עם פתיחת מבצע, מוקם במרכז תא מצב (Cellule de crise) הייעודי לניהולו השוטף.

מבנה המרכז תוכנן בצורה רוחבית כדי להבטיח רציפות תפעולית ולמנוע נתק במעבר משלב התכנון האסטרטגי לשלב הביצוע.

## מבנה
המרכז ממוקם בלב מתחם ההקסגון בבאלר (Balard) שבפריז, ומשרתים בו כ-200 קצינים, נגדים וחיילים.

המרכז מאורגן סביב שתי התמחויות משלימות:
* קצינים האחראים על צפי מבצעי וסינתזה של מידע בחלוקה גאוגרפית (צרפת, אירופה, אפריקה ושאר העולם).
* מחלקות מקצועיות (הקרויות "J" בהתאם למבנה הנהוג בנאט"ו) האחראיות על תחומים כגון לוגיסטיקה, מודיעין, מערכות תקשורת וניהול.

בנוסף, המרכז כולל צוותי מומחים ייעודיים וקציני קישור ספציפיים.

## ראו גם
* מוצב הפיקוד העליון
* מרכז הפיקוד הצבאי הלאומי
* המרכז הלאומי לניהול הגנת הפדרציה הרוסית

## הערות שוליים

קטגוריה:צרפת: צבא וביטחון
קטגוריה:בסיסי פיקוד ושליטה
נמל התעופה הבין-לאומי נחצ'יבאן

**נמל התעופה הבין-לאומי נחצ'יבאן** (באזרית: **Naxçıvan Beynəlxalq Hava Limanı**) הוא נמל תעופה אזרחי ולצידו בסיס צבאי אווירי בנחצ'יבאן, בירת הרפובליקה האוטונומית של נחצ'יבאן, מובלעת של אזרבייג'ן. נמל התעופה נבנה בשנות ה-70 של המאה ה-20.

הנמל נמצא ברום של 873 מטרים מעל גובה פני הים. יש לו שני מסלולי המראה: אחד באורך של 3,300 מטרים בכיוון 14R/32L העשוי מבטון, והשני באורך זהה ובכיוון 14L/32R, אשר עשוי מאספלט.

ב-5 במרץ 2026, במהלך מבצע שאגת הארי, פגעו טילים וכלי טיס בלתי מאוישים מאיראן באזור נמל התעופה.

## סטטיסטיקה

## ראו גם
* נחצ'יבאן
* נחצ'יבאן (עיר)

## קישורים חיצוניים

* 

## הערות שוליים

קטגוריה:ברית המועצות: שדות תעופה
קטגוריה:אזרבייג'ן: שדות תעופה
פלטפורמה לחיים ולשלום

**הפלטפורמה לחיים ולשלום** (באוקראינית: **Платформа за життя та мир**) היא מפלגה פרלמנטרית באוקראינה שנוצרה לאחר האיסור על "מצע האופוזיציה" ופירוק הסיעה הפרלמנטרית בעלת אותו שם בעקבות פרוץ מלחמת אוקראינה–רוסיה בשנת 2022.

נכון למרץ 2025, לסיעה יש כ-21 נציגים מתוך 450 החברים במועצה העליונה.

## היסטוריה
לאחר אירועי יברומאידאן, מפלגת האזורים חדלה להתקיים דה-פקטו, ורוב חבריה לשעבר ייסדו את גוש האופוזיציה.

בבחירות לפרלמנט בשנת 2014, גוש האופוזיציהיה הגוש הרביעי בגודלו, לאחר שזכה ב-9.43% מהקולות וכ-31 מושבים במועצה של אוקראינה.

בנובמבר 2018, מפלגת "למען החיים" וגוש האופוזיציה התאחדו למפלגת "מצע האופוזיציה – למען החיים". אולם, חילוקי דעות שעלו על בסיס קשר בין-מפלגתי זה הובילו לפילוג בשורות גוש האופוזיציה ולעזיבתו של יבניי מוראייב את מפלגת "למען החיים".

בבחירות לנשיאות ב-2019, מועמד האופוזיציה יורי בויקו הגיע למקום הרביעי, לאחר שקיבל את תמיכתם של 11.67% מהמצביעים (2,206,216 קולות). בבחירות לפרלמנט בשנת 2019, מפלגת האופוזיציה "למען החיים" קיבלה 13.05% מהקולות (1,908,087 קולות) ו-44 מושבים בפרלמנט.

"מצע האופוזיציה – למען החיים" הייתה אחת מכמה מפלגות פוליטיות שהושעו על ידי המועצה לביטחון לאומי והגנה ב-20 במרץ 2022, יחד עם מספר מפלגות נוספות. ב-14 באפריל 2022 פוזרה הסיעה הפרלמנטרית של המפלגה בפרלמנט האוקראיני.

הסיעה בצורתה הנוכחית הוקמה ב-21 באפריל 2022, בהנהגת יורי בויקו. הסיעה החדשה הודיעה במפורש כי אינה כוללת את ויקטור מדבדצ'וק וואדים רבינוביץ' וותומכיהם, שהיו שייכים למפלגת "פלטפורמת האופוזיציה" הקודמת. ב-19 בינואר 2025 הטילה המועצה לביטחון לאומי והגנה של אוקראינה סנקציות אישיות נגד מנהיג הקבוצה, יורי בויקו. במאי 2025, הצביעה הפלטפורמה לאשרר את הסכם משאבי המינרלים בין אוקראינה לארצות הברית.

ב-22 ביולי 2025, המפלגה הצביעה ברוב מוחץ (18 מתוך 21 צירים) בעד הצעת חוק 12414, שהגבילה את הלשכה הלאומית למאבק בשחיתות של אוקראינה ואת משרד התובע המתמחה במאבק בשחיתות. החוק עורר גל של מחאות נגד שחיתות ברחבי המדינה.

## הערות שוליים

קטגוריה:אוקראינה: מפלגות
קטגוריה:מפלגות שהוקמו ב-2022
אריק שמידט (שחקן כדוריד)

**אריק שמידט** (בגרמנית: **Erik Schmidt**; נולד ב-28 בדצמבר 1992) הוא שחקן כדוריד גרמני המשחק בעמדת הפיבוט בהפועל ראשון לציון ובנבחרת גרמניה.

## קריירת מועדונים

שמידט החל את קריירת הכדוריד שלו באקדמיית הנוער של TG 1862 ריסלסהיים, כשלאחר מכן עבר בין אקדמיות נוער נוספות ביניהן TSG מינסטר, SG וולאוו ו-TV גרוסוולשטאט. הופעת הבכורה שלו במדי קבוצת בוגרים בענף הייתה בשורותיה של TV גרוס-אומשטאדט בליגה השלישית בטיבה בגרמניה. בשנת 2012, הוא הצטרף ל-TSG פריזנהיים מליגת המשנה; בעונת 2013/2014 הוא שיחק בבונדסליגה, הלא היא הליגה הבכירה במדינה. בשנת 2015 הוא הצטרף ל-TSV הנובר-בורגדורף ובעונת 2017/2018 עבר לפוקסה ברלין בחוזה לשלוש עונות, במדיה זכה בשנת 2018 בגביע EHF, המשמשת כליגה האירופית של הענף. שנה לאחר מכן, הוא חתם ב-SC מגדבורג. כעבור עונה אחת בלבד, הוא הצטרף לקאדטן שאפהאוזן משווייץ עימה זכה באליפות המדינה בשנת 2022.

באותה השנה, שמידט חזר למולדתו, כשחתם בשורות HSG וצלר. לאחר שחוזה בן שלוש העונות שלו הגיע לסיומו, הוא הצטרף בשנת 2024 לא.א.ק. אתונה מהליגה היוונית. במדי היוונים, שמידט זכה בגביע היווני בשנת 2025 ואף הגיע לגמר הגביע האירופי של EHF, שבו קבוצתו הפסידה במפגש הראשון בתוצאה 29–25 ובמפגש השני ספגה הפסד טכני בשל אי הופעת קבוצתו מול RK אלקלואיד וכתוצאה מכך האחרונה זכתה בתואר. ב-30 ביוני 2025, דווח ששמידט חתם על הארכת חוזה לשתי עונות נוספות. ב-25 בינואר 2026, שמידט חתם בהפועל ראשון לציון מליגת העל בישראל.

## נבחרת גרמניה

ב-20 בספטמבר 2014, שמידט ערך את הבכורה שלו בנבחרת גרמניה במסגרת משחק ידידות מול נבחרת שווייץ.

באליפות אירופה לשנת 2016 אשר התקיימה בפולין, הוא זכה עם הנבחרת במדליית הזהב לאחר ניצחון בגמר על נבחרת ספרד בתוצאה 17–24, כשהיה אחראי בו לשער אחד. בנוסף, הוא היה בסגל הנבחרת הגרמנית לאליפות אירופה לשנת 2018 אשר התקיימה בקרואטיה.

## תארים
### קבוצתיים
;פוקסה ברלין
* גביע EHF: 2018

;קאדטן שאפהאוזן
* אליפות שווייץ: 2022

;א.א.ק. אתונה
* הגביע היווני: 2025

;נבחרת גרמניה
* אליפות אירופה: פולין 2016

## קישורים חיצוניים

## הערות שוליים

קטגוריה:שחקני כדוריד גרמנים
קטגוריה:גרמנים שנולדו ב-1992